Cuneiform Tablet Prague I 693a
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma im-dí-lúm-ma a-na en-na-sú-en₆ ù PÚZUR.IŠTAR qí-bi-ma a-na en-na-sú-en₆ qí-bi-ma 1 GÚ 10 ma-na AN.NA ku-nu-ku-a ù 22 TÚG.ḪI.A SIG₅ DIRI a-mur-DINGIR ub-lá-kum a-ḫi a-ta a-wi-il₅ gi-mì-lim a-na-ku a-na ma-lá ta-ta-wu-ú-ni AN.NA ù TÚG.ḪI.A ša a-mur-DINGIR ub-lá-ku-ni li-qé-ma gi-mì-lam ra-bi-am i-na ṣé-ri-a šu-ku-un-ma gi-im-lá-ni šu-ma a-ta a-na a-lim{ki} ḫa-ra-kà KÙ.BABBAR ší-im AN.NA-ki-a ù TÚG.ḪI-tí-a i pá-ni-kà bi₄-lam šu-ma a-ta a-ma-kam sà-aḫ-ra-a-tí ma-a PUZUR₄.IŠTAR i pá-ni-kà i-ta-lá-kam KÙ.BABBAR ší-im AN.NA ù TÚG.ḪI-tí-a a-na PUZUR₄.IŠTAR ku-nu-uk-ma lu-ub-lam a-na ma-lá té-er-tí-kà ša a-ṣé-er um-mì-a-ni tù-šé-bi₄-lá-ni ṭup-pá-kà um-mì-a-nu iš-ta-me-ú-ma ù ší-ma-am me-ra-kà iš-a-am-ma iš-tí ILLAT-tim pá-ni-tim-ma ša ú-ṣí-a-ni lu-qú-ut-kà me-ra-kà ú-šé-ṣa-a-kum